Хайнрих Хайне
Страхува се водната лилия…

Превод от немски: Димитър Стоевски, —

chitanka.info

Страхува се водната лилия

от знойния слънчев разкош;

навела глава, замечтана

очаква тя хладната нощ.

Тя месеца люби и той я

събужда със своя светлик,

тя радостно само за него

отбулва невинния лик.

Разцъфнала, бяла, тя гледа

към светлия звезден покров,

ухае и плаче, и тръпне

от горък копнеж и любов.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.